Zadeva C‑51/14
Pfeifer & Langen GmbH & Co. KG
proti
Bundesanstalt für Landwirtschaft und Ernährung
(Predlog za sprejetje predhodne odločbe,
ki ga je vložilo Oberverwaltungsgericht für das Land Nordrhein-Westfalen)
„Predhodno odločanje – Kmetijstvo – Skupna ureditev trgov – Sladkor – Nadomestilo stroškov skladiščenja – Uredba (EGS) št. 1998/78 – Člen 14(3) –Uredba (EGS) št. 2670/81 – Člen 2(2) – Nadomestitev sladkorja C ob izvozu – Pogoji – Fizična zamenjava sladkorja C z nadomestnim sladkorjem – Nadomestitev, ki se lahko opravi le s sladkorjem, ki ga proizvede proizvajalec s sedežem na ozemlju iste države članice – Veljavnost ob upoštevanju členov 34 PDEU in 35 PDEU“
Povzetek – Sodba Sodišča (četrti senat) z dne 11. junija 2015
1.        Pravo Evropske unije – Razlaga – Besedila v več jezikih – Enotna razlaga – Upoštevanje različnih jezikovnih različic
2.        Prosti pretok blaga – Količinske omejitve – Ukrepi z enakim učinkom – Člena 34 PDEU in 35 PDEU – Področje uporabe – Ukrepi, ki jih sprejmejo institucije Unije – Vključitev
(člena 34 PDEU in 35 PDEU)
3.        Kmetijstvo – Skupna ureditev trgov – Sladkor – Izravnavanje stroškov skladiščenja – Proizvodnja, ki presega kvoto (sladkor C) – Nadomestitev izvoza sladkorja C – Pogoji – Nadomestni sladkor, ki ga mora proizvesti proizvajalec s sedežem na ozemlju iste države članice – Veljavnost glede na člena 34 PDEU in 35 PDEU
(člena 34 PDEU in 35 PDEU; Uredba Sveta št. 1785/81, kakor je bila spremenjena z Uredbo št. 1069/89; uredbi Komisije št. 1998/78, kakor je bila spremenjena z Uredbo št. 1714/88, člen 14(3), in št. 2670/81, kakor je bila spremenjena z Uredbo št. 3892/88, člen 2(2), drugi pododstavek)
4.        Kmetijstvo – Skupna ureditev trgov – Sladkor – Izravnavanje stroškov skladiščenja – Proizvodnja, ki presega kvoto (sladkor C) – Nadomestitev izvoza sladkorja C – Pogoji – Obveznost fizične zamenjave sladkorja C z nadomestnim sladkorjem – Neobstoj
(uredbi Komisije št. 1998/78, kakor je bila spremenjena z Uredbo št. 1714/88, člen 14(3), in št. 2670/81, kakor je bila spremenjena z Uredbo Komisije št. 3892/88, člen 2(2), drugi pododstavek)
1.        Glej besedilo odločbe.
(Glej točko 34.)
2.        Glej besedilo odločbe.
(Glej točko 37.)
3.        Člen 14(3) Uredbe št. 1998/78 o podrobnih pravilih za izravnavanje stroškov skladiščenja sladkorja, kakor je bila spremenjena z Uredbo št. 1714/88, v povezavi s členom 2(2), drugi pododstavek, Uredbe št. 2670/81 o podrobnih izvedbenih pravilih glede proizvodnje sladkorja, ki presega kvoto, kakor je bila spremenjena z Uredbo št. 3892/88, je treba razlagati tako, da je treba, kar zadeva položaj, v katerem želi proizvajalec ob izvozu nadomestiti količine sladkorja C, ki presegajo kvoto, z enakovredno količino kvotnega sladkorja, ki jo je proizvedel drug proizvajalec, pri nadomestilu stroškov skladiščenja upoštevati pogoje iz zadnjenavedene določbe. Ti pogoji zajemajo zlasti zahtevo, da je nadomestni sladkor proizvedel drug proizvajalec s sedežem na ozemlju iste države članice.
Kljub morebitni dvoumnosti besedila člena 2(2), drugi pododstavek, Uredbe št. 2670/81, v prvotni nemški različici, je namreč iz besedila te določbe v drugih uradnih jezikovnih različicah izrecno razvidno, da je zakonodajalec Unije kot pogoj za nadomestitev sladkorja C ob izvozu naložil, da nadomestni sladkor proizvede drug proizvajalec s sedežem na ozemlju iste države članice. Poleg tega ta pogoj jasno izhaja iz besedila nemške različice te uredbe, kot se uporablja ratione temporis v času dejanskega stanja postopka v glavni stvari .
Kar zadeva veljavnost člena 2(2), drugi pododstavek, Uredbe št. 2670/81 glede na člena 34 PDEU in 35 PDEU, tudi ob domnevi, da pogoj, v skladu s katerim mora nadomestni sladkor proizvesti proizvajalec s sedežem na ozemlju iste države članice, pomeni omejitev v smisli navedenih določb, pa je ta utemeljen, saj je nujna posledica sistema kvot, uvedenega z Uredbo št. 1785/81 o skupni ureditvi trgov za sladkor, kakor je bila spremenjena z Uredbo št. 1069/89.
Kot je razvidno iz tretje, desete in štirinajste uvodne izjave Uredbe št. 1785/81, je sistem kvot eden od ukrepov SUT za sladkor, katerih končni cilj je stabilizacija trga Unije in s tem zagotovitev med drugim ohranitve potrebnih jamstev glede zaposlitev in življenjske ravni proizvajalcev Unije. V okviru tega se z nacionalnimi kvotami proizvajalcem zagotavljajo cene Skupnosti in prodaja njihove proizvodnje.
V ta namen je zakonodajalec Unije določil, da države članice razdelijo proizvodnjo sladkorja v Uniji. Vsaka država članica mora torej razdeliti osnovne količine, ki so ji bile dodeljene, med proizvajalce s sedežem na njenem ozemlju, da tam regulirajo proizvodnjo sladkorja.
Taka nadomestitev sladkorja C ob izvozu med proizvajalci s sedežem v različnih državah članicah, ki spadajo v okvir različnih nacionalnih kvot, bi lahko motila strukturo sistema proizvodnih kvot, saj bi bila v dejanskem stanju enaka prenosu kvot od proizvajalca, ki zagotavlja nadomestni sladkor na proizvajalca, ki opravi to nadomestitev. Iz tega bi zlasti sledilo, da kvote, ki jih imata ta proizvajalca, ne bi več sovpadale s tistimi, ki sta jima jih prvotno dodelili državi članici v skladu z njuno osnovno količino.
(Glej točke 35, od 38 do 41, 43 in točko 1 izreka.)
4.        Člen 14(3) Uredbe št. 1998/78 o podrobnih pravilih za izravnavanje stroškov skladiščenja sladkorja, kakor je bila spremenjena z Uredbo št. 1714/88, v povezavi s členom 2(2), drugi pododstavek, Uredbe št. 2670/81 o podrobnih izvedbenih pravilih glede proizvodnje sladkorja, ki presega kvoto, kakor je bila spremenjena z Uredbo št. 3892/88, je treba razlagati tako, da kot pogoj za skladnost s predpisi postopka nadomestitve sladkorja ob izvozu ne zahtevata, da proizvajalec fizično zamenja prvotno količino sladkorja C, ki presega kvoto, s količino nadomestnega sladkorja.
Take zahteve namreč ni med pogoji, določenimi v besedilu člena 2(2), drugi pododstavek, Uredbe št. 2670/81, tako da navedena določba ne nalaga take fizične zamenjave.
Poleg tega je iz pete uvodne izjave Uredbe št. 2670/81 razvidno, da je cilj mehanizma nadomestitve sladkorja C ob izvozu omogočiti proizvajalcu, da izpolni obveznost izvoza sladkorja C, pri čemer izvozi sladkor, ki ga ni proizvedel. Zahteva po fizični zamenjavi sladkorja, ki je predmet nadomestitve, bi bila v nasprotju s tem ciljem.
(Glej točke 46, 48, 49 in točko 2 izreka.)